钦定古今图书集成/明伦汇编/氏族典/第306卷 > 《廖用贤尚友录》 > 康海
## 钦定古今图书集成/明伦汇编/氏族典/第306卷 > 《廖用贤尚友录》 > 康海

按《名山藏文苑记》，“海字德涵，武功人。弘治十五年进
士及第，第一人，授翰林修撰。刘瑾用事，以海乡人，欲
致之，海常自疏阔。其后李梦阳下狱，瑾几杀之矣。梦
阳之妻弟曰左国玉者，年二十馀，为书通海：‘刘公方
持衡天下，必不以私怨杀人。且其人平生惜才，即杀
人，必不杀李子，公见重于刘公而好李子也。重刘公
则当匡之为名。宦官好李子，当请刘公生之’。”海谢国
玉曰：“我固自远于刘太监也，乃何惜生李子。”即上马
驰至瑾门。门者阻之，海曰：“我康状元，乃公里人。”瑾闻，
即摄衣出迎，坐海上坐留海饮。明日即入奏，出梦阳。
瑾讽海欲以为吏部侍郎，海固辞。自是时时有匡正，
而亦自是益亲。瑾败，坐瑾党夺官为民。海抗行不随，
而短于原人，亦复繁喙，故其所涉，毁誉双腾。既废，益
自放于丝竹声伎，手抱琵琶和歌也。吕柟过之曰：“先
生何量之褊乎？”海曰：“吾放浪形骸，游情酒伎间，患越
纵耳，犹称褊哉！”柟曰：“先生短于登仕，越于废居，非褊
而何？”海笑纳之。海虽生梦阳乎，厥后梦阳乃为《中山
狼》杂剧以刺海。文士之相嫉如此。